Informatīvais ziņojums par Eiropas Atveseļošanas un noturības mehānismu

1. Saskaņā ar Eiropas Komisijas (turpmāk – EK) pavasara ekonomikas prognozēm[[1]](#footnote-2) Eiropas Savienības (turpmāk – ES) IKP šogad samazināsies par aptuveni 7,5 %, kas ir daudz vairāk nekā globālās finanšu krīzes laikā 2009.gadā, turklāt, 2021.gadā ekonomika atlabs tikai par 6 %. Vienlaikus ir paredzams, ka ES bezdarba līmenis 2020.gadā pieaugs līdz 9%, radot nabadzības un nevienlīdzības palielināšanās risku.
2. 2020.gada 21.jūlijā ES dalībvalstis Eiropadomes ārkārtas sanāksmē ir vienojušās par ES daudzgadu budžetu 2021. – 2027.gadiem un  ES Atveseļošanas instrumentu ES ekonomikas atbalstam izejai no COVID-19 krīzes elementiem. ES līmeņa Parāda vērtspapīru emisijas rezultātā iegūtie 750 mljrd. *euro* (390 mljrd. *euro* tiks piešķirti kā granti un 360 mljrd. *euro* tiks izsniegti tālāk dalībvalstīm aizdevumu formā). Šie līdzekļi tiks integrēti ES budžetā un  izmantoti ES budžeta  programmām un fondiem. ES aizņēmumu starptautiskajos finanšu tirgos ir plānots atmaksāt līdz 2058.gada beigām no jauniem pašu resursiem, kas tiks ierosināti pēc 2021.gada, un no neizmantotajiem procentu maksājumiem.
3. Būtiska daļa no 750 mljrd. *euro* tiks novirzīti **Atveseļošanas un noturības mehānismam (*Recovery and Resilience Facility,*** turpmāk – RRF), kas būs jauna Eiropas Komisijas centralizēti pārvaldīta budžeta programma.
4. Par RRF finansējuma un atsevišķiem ieviešanas nosacījumiem ir panākta vienošanās ES daudzgadu budžeta ietvarā. Diskusijas par atlikušajiem ieviešanas nosacījumiem joprojām turpinās Padomē un Eiropas Parlamentā. Optimistiskā scenārijā regula uz kā pamata dalībvalstis var pretendēt uz finansējumu stāsies spēkā 2021.gada janvārī.
5. **RRF mērķis**
6. RFF mērķis[[2]](#footnote-3) ir veicināt ES ekonomisko, sociālo un teritoriālo kohēziju, stiprinot dalībvalstu noturības un pielāgošanas spējas ar mērķi mazināt krīzes radīto sociālo un ekonomisko ietekmi un atbalstīt pāreju uz zaļo un digitālo ekonomiku, lai tādējādi veicinātu ES ekonomikas izaugsmes potenciālu un darba vietu radīšanu, veicināt ES klimata mērķu 2030.gadam sasniegšanu un klimata neitralitātes 2050.gadam mērķu sasniegšanu.
7. RRF tematiskais tvērums aptver visas šobrīd ES aktuālās tēmas – ekonomiskā, sociālā un teritoriālā kohēzija, pāreja uz zaļo un digitālo ekonomiku, veselība, konkurētspēja, noturība, produktivitāte, izglītība un prasmes, pētniecība un inovācijas, vieda, ilgtspējīga un iekļaujoša izaugsme, darba vietas un ieguldījumi, finanšu sistēmu stabilitāte. Ņemot vērā vienošanos par ES daudzgadu budžetu un Atveseļošanās instrumenta ieguldījumu klimata neitralitātes mērķu sasniegšanā, sagaidāms, ka klimata mērķim būs jāiezīmē vismaz 35 % no pieejamā finansējuma.
8. Dalība RRF ir brīvprātīga.
9. **Finansējums**
10. Finansējuma aprēķins dotācijām/grantiem tiek dalīts divās daļās – par periodu līdz 2022.gada 31.decembrim tiek piešķirti 70 % no kopējā piešķīruma, ņemot vērā iepriekš noteiktu piešķīruma atslēgu, kurā ņemts vērā iedzīvotāju skaits, IKP uz vienu iedzīvotāju un vidējais bezdarba līmenis pēdējo 5 gadu laikā, salīdzinot ar ES vidējo rādītāju laika posmā no 2015. līdz 2019. gadam. Komisija uzskata, ka šāda piešķīrumu atslēga būs īpaši izdevīga valstīm, kuras krīze skārusi visvairāk, jo īpaši valstīm ar zemiem ienākumiem uz vienu iedzīvotāju un augstu bezdarba līmeni.
11. Par periodu no 2023.gada 1.janvāra līdz 2023.gada 31.decembrim būs pieejami atlikušie 30 %. Galīgā maksimālā summa tiks aprēķināta līdz 2022.gada 30.jūnijam, vērtējot reālās izmaiņas IKP 2020. – 2021.gadā.
12. Pēc Finanšu ministrijas (turpmāk – FM) aplēsēm Latvijas  aploksnes garantētā daļa ES Atveseļošanas un noturības mehānismā **dotāciju/grantu veidā** būtu 1,5 mljrd. *euro* un mainīgā daļa aptuveni 0,3mljrd. *euro*. Mainīgo daļu aprēķinās pēc statistikas datiem par IKP kritumu 2020.gadā salīdzinājumā ar 2019.gadu un kumulatīvo IKP kritumu 2020. – 2021.gados, kas būs pieejami 2022.gadā. Jāatzīmē, ka ES Atveseļošanas un noturības mehānisma ietvaros Latvijai indikatīvi būtu pieejami **aizdevumi** 2,3 mljrd. *euro*[[3]](#footnote-4) apmērā.
13. RRF netiek plānots nacionālais līdzfinansējums.
14. Izdevumu attiecināmība sākas no 2020.gada 1.februāra.
15. Dalībvalsts var prasīt priekšfinansējumu 10 % apmērā.
16. **Nosacījumi RRF saņemšanai**
17. Lai saņemtu RRF finansējumu gan grantu, gan aizdevumu veidā Padomei ir jāapstiprina **ekonomikas Atveseļošanas un noturības plāns** (turpmāk – plāns). Plānu izstrādā dalībvalsts, to saskaņojot **ar Eiropas Komisiju.**
18. Atbilstoši RRF regulas projekta piedāvājumam plānā iekļauto izdevumu attiecināmības periods ir no 2020.gada 1.februāra līdz 2026.gada 31.decembrim.
19. Atveseļošanas un noturības plānā **iekļaujami konkrēti sasniedzamie reformu mērķi un investīciju mērķi**, nosakot konkrētus sasniedzamos rādītājus, kā arī laika grafiku, par kuru sasniegšanas progresu dalībvalstis sniedz regulāru informāciju Eiropas Komisijai. Komisija pieņem lēmumu par maksājuma veikšanu dalībvalstij, ja starpposma mērķi ir sasniegti apmierinošā līmenī. Citas dalībvalstis var prasīt noturēt diskusiju Padomē, ja tās uzskata, ka kādas dalībvalsts starpposma mērķi nav sasniegti. **Mērķiem jābūt sasniegtiem līdz 2026.gada jūlijam**. Plānā jāiekļauj konkrēti investīciju projekti un investīciju periods.
20. RRF Regulas projekts nosaka, ka Atveseļošanas un noturības plāns jāiesniedz EK līdz 2021.gada aprīlim un tas aptver finansējumu 70 % apmērā no kopējā dalībvalsts piešķīruma grantiem. Lai saņemtu atlikušos 30 %, dalībvalstij jāiesniedz atsevišķs Atveseļošanas un noturības plāns, kas ietver aktualizētu iepriekš iesniegtā plāna versiju.
21. Ekonomikas atveseļošanas un noturības plānam jābūt saskaņā ar valsts specifiskiem izaicinājumiem un prioritātēm, kas norādītas Eiropas Semestra ietvaros, jo īpaši zaļās un digitālās pārejas kontekstā, kā arī saskaņā ar nacionālo reformu programmu, nacionālajiem enerģētikas un klimata plāniem, Taisnīgas pārkārtošanās plānu, ES fondu partnerības līgumu un darbības programmām.
22. Atveseļošanas un noturības plānā iekļauj skaidrojumu, kā tiek ievēroti Eiropas Semestra procesa ietvaros identificētie izaicinājumi un prioritātes, kā tiks ievērotas Padomes valstu specifiskās rekomendācijas, skaidrojumu, kā plāns stiprina izaugsmes potenciālu, jaunu darbavietu radīšanu, atbild uz ekonomisko un sociālo krīzi utml.
23. Iesniedzot Atveseļošanas un noturības plānu, dalībvalsts var izvēlēties pieprasīt aizdevuma daļu, pamatojot lielāku finansējuma nepieciešamību ar papildu reformām un investīcijām, pamatojot plāna augstākas izmaksas, attiecīgi par šo aizdevumu slēdzot līgumu ar Eiropas Komisiju.
24. Lai uzsāktu RFF ieguldījumus pēc iespējas drīz, ņemot vērā nepieciešamību strauji reaģēt uz COVID-19 pandēmijas izraisīto seku mazināšanu, ir nepieciešams uzsākt nacionālā ekonomikas Atveseļošanas un noturības plāna izstrādi.
25. **EK kritēriji plānu izvērtēšanā**
26. RRF regulas projekts paredz, ka EK vērtē plānus atbilstoši šādiem kritērijiem:

a) Plāns sniedz ieguldījumu valsts specifisko rekomendāciju vai citu EK identificēto problēmjautājumu risināšanā, kas ir ietverti oficiāli apstiprinātos Eiropas Semestra dokumentos.

b) Pēc EK padziļinātas izpētes un pieprasījuma, Plāns sniedz ieguldījumu makroekonomiskajā stabilitātē, ja attiecināms.

c) Plāns sniedz ieguldījumu pārejai uz zaļu ekonomiku.

d) Plāns sniedz ieguldījumu digitālai pārejai.

e) Plānam ir ilgstoša ietekme uz dalībvalsts attīstību.

f) Plāns ir efektīvs, lai stiprinātu izaugsmes potenciālu, darbavietu radīšanu, mazinātu ekonomisko un sociālo krīzes ietekmi, nodrošinātu ekonomisko, sociālo un teritoriālo kohēziju.

g) Plāns sniedz pietiekamu un ticamu pamatojumu pieprasītā finansējuma atbilstībai plānotajai ietekmei uz ekonomiku un nodarbinātību.

h) Plāns satur pasākumus reformām un publisko investīciju projektiem, kuri veido saskaņotas darbības.

i) Plānā iekļauts laika grafiks, atskaites punkti un mērķi, un rādītāji, lai nodrošinātu efektīvu pasākumu ieviešanu.

1. **RRF un Atveseļošanas un noturības plāna ieviešana**
2. RRF ievieš EK tiešā pārvaldībā saskaņā ar Finanšu regulu.
3. EK aicina dalībvalstis nodrošināt efektīvu koordināciju un ieviešanu, nodrošinot koordināciju starp visiem finanšu instrumentiem, optimizējot koordinācijas mehānismus un izvairoties no funkciju dublēšanas.
4. RRF ieviešanā FM var nodrošināt sinerģisku pieeju un koordināciju starp lielākajiem attīstības finanšu avotiem – valsts budžetu un fiskālo ietvaru, kohēzijas politiku, tajā skaitā Taisnīgas pārkārtošanās fondu (JTF), u.c. instrumentiem, plānošanas un  ieviešanas procesā. Tas veicinās labāku resursu plānošanu un īstenošanu, lai sasniegtu nacionāli definētos attīstības mērķus, un nodrošinātu, ka investīciju programmas ir savstarpēji papildinošas, nevis dublējošas.
5. Ņemot vērā EK ieteikumus izmantot esošās ES fondu pārvaldības sistēmas, FM aicina RRF plānošanas un ieviešanas ietvaram izmantot ES fondu vadības un kontroles sistēmu, ko var pielāgot RRF administrēšanai.
6. Par plāna ietvaros sasniegtajiem rezultātiem būs nepieciešams atskaitīties divas reizes gadā, uz kā pamata tiks veikti maksājumi dalībvalstīm. Tas nozīmē, ka tas pēc būtības būs strukturēts līdzīgi ES fondu programmām un būs jāpiemēro līdzīga uzraudzības un pārvaldības sistēma.
7. **Atveseļošanas un noturības plāna sagatavošanas turpmākie soļi**
8. EK Latvijai Semestra ietvaros 2019. un 2020.gadā ir izteikusi šādas rekomendācijas:
9. Samazināt nodokļus zema atalgojuma saņēmējiem, novirzot tos uz citiem avotiem, jo īpaši kapitālu un īpašumu, un uzlabojot nodokļu saistību izpildi. Nodrošināt efektīvu uzraudzību un nelikumīgi iegūtu līdzekļu legalizēšanas novēršanas regulējuma īstenošanu;
10. Novērst sociālo atstumtību, jo īpaši uzlabojot minimālo ienākumu pabalstu, minimālo vecuma pensiju un cilvēkiem ar invaliditāti paredzētā ienākumu atbalsta adekvātumu. Uzlabot izglītības un apmācības kvalitāti un efektivitāti jo īpaši attiecībā uz mazkvalificētiem darba ņēmējiem un darba meklētājiem, tostarp palielinot līdzdalību profesionālajā izglītībā, apmācībā un pieaugušo izglītībā. Uzlabot veselības aprūpes sistēmas pieejamību, kvalitāti un izmaksu lietderību;
11. Uz ieguldījumiem vērsto ekonomikas politiku koncentrēt uz inovāciju, cenas ziņā pieejamu mājokļu piedāvājumu, transportu – jo īpaši attiecībā uz tā ilgtspēju – , resursu efektivitāti un energoefektivitāti, energotīklu starpsavienojumiem un digitālo infrastruktūru, ņemot vērā reģionālās atšķirības;
12. Uzlabot publiskā sektora pārskatatbildību un efektivitāti, jo īpaši attiecībā uz pašvaldībām un valsts un pašvaldību uzņēmumiem, kā arī interešu konfliktu novēršanas režīmu;
13. Ievērojot vispārējo izņēmuma klauzulu, veikt visus vajadzīgos pasākumus, lai efektīvi ierobežotu pandēmijas izplatību, stiprinātu ekonomiku un atbalstītu tās turpmāko atlabšanu. Kad to pieļaus ekonomiskie apstākļi, īstenot fiskālo politiku, kas ļaus panākt piesardzīgu vidēja termiņa fiskālo stāvokli un nodrošināt parāda ilgtspēju un vienlaikus veicinās investīcijas. Stiprināt veselības sistēmas noturību un pieejamību, tostarp nodrošinot to ar papildu cilvēkresursiem un finanšu resursiem;
14. Paredzēt pienācīgu ienākumu atbalstu krīzes vissmagāk skartajām iedzīvotāju grupām un stiprināt sociālās drošības tīklu. Mazināt krīzes ietekmi uz nodarbinātību, tostarp izmantojot elastīgu darba režīmu, aktīvos darba tirgus pasākumus un prasmju pilnveidošanu;
15. Nodrošināt likviditātes atbalsta pieejamību uzņēmumiem, jo īpaši mazajiem un vidējiem uzņēmumiem. Pasteidzināt labā sagatavotībās stadijā esošo publisko investīciju projektu īstenošanu un rosināt privātās investīcijas, lai sekmētu ekonomikas atlabšanu. Virzīt investīcijas uz zaļo pārkārtošanos un digitālo pāreju, jo īpaši uz pētniecību un inovāciju, tīru un efektīvu enerģijas ražošanu un izmantošanu, ilgtspējīgu transportu un digitālo infrastruktūru.
16. Lai nodrošinātu RRF plāna efektīvu un savlaicīgu izstrādi un nodrošinātu tā atbilstību EK izvirzītajiem kritērijiem, nepieciešams **savlaicīgi izstrādāt un apstiprināt kvalitatīvus nozaru plānošanas dokumentus**, lai pamatotu nozarēs plānotās reformas un ilgtermiņa ieguldījumus.
17. Lai nodrošinātu RRF plāna sagatavošanu, **FM sadarbībā ar Pārresoru koordinācijas centru un nozaru ministrijām 2020.gada augustā uzsāk darbu** pie plāna izstrādes.
18. RRF Regulas projekts nosaka, ka dalībvalstis var iesniegt plānu, kad regula par RRF stājas spēkā. Plānots, ka regula stāsies spēkā 2021.gada 1.janvārī.
19. Vēlamais termiņš plāna iesniegšanai EK ir 2021.gada 30.aprīlis. Tomēr neoficiāli dalībvalstis plāna projektu var iesniegt, sākot no š.g. 15.oktobra.
20. FM piedāvā **2020.gada septembrī nacionāli vienoties par atbalstāmajām reformām, politikas mērķiem un sasniedzamajiem rezultātiem** un plānā iekļaujamajiem projektiem. Investīcijas tiks noteiktas atbilstoši Nacionālajam attīstības plānam 2021.-2027.gadam, kā arī atbilstoši izstrādātajiem nozaru vidēja termiņa plānošanas dokumentiem.
21. Kamēr nav skaidri visi aizņemšanās nosacījumi, FM plānu gatavo tikai par grantu sadaļu, attiecīgi lēmumi par aizdevumu sadaļu pieņemami pēc atsevišķa vajadzību izvērtējuma.
22. **Nozaru ministrijas līdz 2020.gada 11.septembrim** iesūta FM priekšlikumus plānotajām reformām un investīciju projektiem.
23. FM sagatavo plāna projekta **sākotnējo versiju** **līdz 2020.gada oktobra vidum**.
24. Plāna **projekta iesniegšana apstiprināšanai Ministru kabinetā līdz 2020.gada 31.oktobrim**.
25. Plāna projekta iesniegšana un diskusiju uzsākšana EK plānota 2020. gada decembrī;
26. Formāla RRF **plāna iesniegšana EK plānota līdz 2021. gada aprīlim** (termiņš atkarīgs no RRF regulas apstiprināšanas laika grafika).
27. RRF ieviešanai nepieciešamā **tiesiskā regulējuma izstrāde līdz 2021. gada jūlijam**.
28. Lai maksimāli paātrinātu sagatavošanās procesus RRF investīciju uzsākšanai, priekšlikums pieņemt lēmumus par šādiem jautājumiem:
29. Atveseļošanas un noturības plāna sagatavošanu koordinē FM;
30. Atveseļošanas un noturības plāna ieviešanas sistēma darbojas ES fondu ieviešanas sistēmas ietvaros.

Finanšu ministrs J. Reirs

Ancāne 67095482

Kristine.Ancane@fm.gov.lv

1. https://eur-lex.europa.eu/legal-content/LV/TXT/PDF/?uri=CELEX:52020DC0500&from=EN [↑](#footnote-ref-2)
2. https://ec.europa.eu/info/sites/info/files/com\_2020\_408\_en\_act\_part1\_v9.pdf [↑](#footnote-ref-3)
3. ~2,5 mljrd. EUR faktiskajās cenās [↑](#footnote-ref-4)